Les Biblioteques Municipals amplien els seus fons i ofereixen novetats literàries als seus usuaris
2025-07-24

L’any ha començat amb força a les Biblioteques Municipals de Burjassot. Al gran ventall d’activitats gratuïtes d’animació lectora que cada setmana s’ofereix tant als usuaris de la Biblioteca Infantil com de la d’Adults, s’uneix que en aquests dies s’estan rebent novetats literàries que ja estan a la disposició dels més àvids lectors, després de la seua catalogació per part de les tècnics de les Biblioteques.

Així, a poc a poc, s’han incorporat ja prop de 270 nous llibres a les prestatgeries de les Biblioteques Municipals amb títols tan famosos, a la Biblioteca d’Adults, com “Reina Roja” o “Loba Negra”, de Juan Gómez Jurado; “El instituto”, “It” o “El visitante”, de Stephen King o “La bruja”, de Camilla Lackberg, en novel·la negra. En el cas de novel·la històrica destaquen les novel·les “El pintor de almas”, d’Ildefonso Falcones, “Las lágrimas de Isis”, d’Antonio Cabanas, “La peregrina” d’Isabel San Sebastián o “Yo, Julia”, de Santiago Posteguillo.

També han sumat nous títols les novel·les en general, les novel·les romàntiques o les publicacions de no ficció relacionades, per exemple amb la crítica literària, la història, la psicologia, la pedagogia o la salut. En aquestes àrees, destaquen llibres com “Los silencios de un Asperger”, de Carlos Morales Cano; “Sonríe aunque te cueste”, d’Ángela Marmol o “Las armas y las letras”, d’Andrés Trapiello.

En el cas de la Biblioteca Infantil, la novel·la juvenil és la protagonista de les novetats amb títols com “El laberinto del fauno”, de Guillermo del Toro i Cornelia Funke, la sèrie “After”, d’Anna Todd, “El efecto Frankenstein”, d’Elia Barceló (Premi Edebé de Literatura Juvenil 2019), “Los secretos de Alexia”, de Susana Rubio. També destaquen llibres en llengua anglesa com “The adventures of Tom Sawyer”, “Ivanhoe” o “The three musketeers”.

Des de l’equip de Biblioteques Municipals de Burjassot s’està treballant per a, en els pròxims mesos, poder adquirir nous fons bibliogràfics i continuar oferint així novetats als lectors burjassoters.